b"\n_START_ARTICLE_\nMazo de la Roche\n_START_SECTION_\nBakgrunn\n_START_PARAGRAPH_\nMazo de la Roche var eneste barn av selgeren William Roche og Alberta (Lundy) Roche. Hun hadde en ensom oppvekst og familien flyttet ofte. Hun fant tilfukt i b\xc3\xb8kene, og utviklet sin egen fantasiverden kalt \xc2\xabThe Play\xc2\xbb, som hun utviklet med personer og hendelser. Hun var bare ni da hun skrev sin f\xc3\xb8rste novelle. _NEWLINE_Da hun var syv \xc3\xa5r gammel adopterte foreldrene hennes yngre kusine Caroline Clement, som hadde mistet foreldrene. Hun lot seg trekke inn i Mazos fantasiverdenen, og ble etterhvert hennes livspartner. Paret levde et tilbaketrukket liv. I 1931 adopterte Roche/Clement to barn. Et s\xc3\xb8skenpar som hadde blitt foreldrel\xc3\xb8se, barnas foreldre hadde v\xc3\xa6rt enner av Roche og Clement. _NEWLINE_En av familiens bosteder i Mazos barndom var i n\xc3\xa6rheten av en st\xc3\xb8rre g\xc3\xa5rd, drevet som hobbybruk av en rikmann. Det var utfra dette stedet at hun begynte \xc3\xa5 utvikle historiene som ble til Jalna-serien. Herreg\xc3\xa5rden Benares Historic House i Clarkson, Ontario regnes for \xc3\xa5 v\xc3\xa6re dette stedet, og stedet forvaltes n\xc3\xa5 av Ontario Museum Association. En park i n\xc3\xa6rheten har f\xc3\xa5tt navnet Whiteoaks, hentet fra serien._NEWLINE_de la Roches hjem i 3590 Bayview Avenue i Toronto ble i 1975 kj\xc3\xb8pt av The Zoroastrian Society of Ontario, som bruker huset som forsamlingshus._NEWLINE_Et tilbakevendende sp\xc3\xb8rsm\xc3\xa5l er uttalen av navnet. Det skal uttales may'zo og rosh.\n_START_SECTION_\nForfatterskap\n_START_PARAGRAPH_\nHennes f\xc3\xb8rste fortelling ble publisert i Munsey's Magazine i 1902, men skriving som karriere begynte hun med f\xc3\xb8rste etter farens d\xc3\xb8d. Hennes to f\xc3\xb8rste romaner Possession (1923) og Delight (1926), var romantiske fortellinger som gjorde lite inntrykk p\xc3\xa5 kritikerne og bokkj\xc3\xb8perne. _NEWLINE_Den tredje romanen hun skrev, var Jalna. Den sendte hun inn til tidsskriftet Atlantic Monthly i USA, hvor hun vant en pris p\xc3\xa5 $10 000 for den. Seieren i romankonkurransen og den p\xc3\xa5f\xc3\xb8lgende utgivelsen gav forfatteren \xe2\x80\x93 som da var 48 \xc3\xa5r gammel \xe2\x80\x93 b\xc3\xa5de \xc3\xa6re, ber\xc3\xb8mmelse og inntekter. Serien ble en suksess, og hun skrev etterhvert 16 b\xc3\xb8ker i Jalna-serien, eller Whiteoak-kr\xc3\xb8nikene. Serien skildrer Whiteoak-familiens liv gjennom 100 \xc3\xa5r, fra 1854 til 1954. Romanene ble ikke skrevet i kronologisk orden, og hver av dem kan leses som en selvstendig fortelling. _NEWLINE_Enkelte kritikere har p\xc3\xa5pekt likheter mellom Roches egen familiehistorie, og Whiteoak-familiens opp- og nedgang. Det antydes ogs\xc3\xa5 at Finch i Finch's Fortune har flere likhetstrekk med forfatteren. _NEWLINE_Serien har solgt i mer enn 11 millioner eksemplarer gjennom utgaver p\xc3\xa5 en lang rekke spr\xc3\xa5k. Serien er filmatisert 2 ganger."